Document ID: 31991D0404

ΑΠΟΦΑΣΗ ΤΗΣ ΕΠΙΤΡΟΠΗΣ της 19ης Ιουλίου 1991 για την εκ νέου διάθεση, στο πλαίσιο του έκτου Ευρωπαϊκού Ταμείου Ανάπτυξης (ΕΤΑ), των πιστώσεων που δεν διατέθηκαν από τους μη προγραμματισμένους πόρους για τις υπερπόντιες χώρες και εδάφη (91/404/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την απόφαση 86/283/ΕΟΚ του Συμβουλίου της 30ής Ιουνίου 1986 σχετικά με τη σύνδεση των υπερπόντιων χωρών και εδαφών με την Ευρωπαϊκή Οικονομική Κοινότητα (1), όπως τροποποιήθηκε τελευταία από την απόφαση 91/312/ΕΟΚ (2), και ιδίως το άρθρο 137 παράγραφος 3,
την εσωτερική συμφωνία του 1985 σχετικά με τη χρηματοδότηση και τη διαχείριση των ενισχύσεων της Κοινότητας, καλούμενη "εσωτερική συμφωνία" (3),
Εκτιμώντας:
ότι, με την απόφαση 86/283/ΕΟΚ, το Συμβούλο χορήγησε ορισμένα κονδύλια στις υπερπόντιες χώρες και εδάφη, στο εξής καλούμενα ΥΧΕ, δυνάμει του έκτου Ευρωπαϊκού Ταμείου Ανάπτυξης (ΕΤΑ)- ότι, μεταξύ των μη προγραμματιζόμενων πιστώσεων των κονδυλίων αυτών, υπάρχουν υπόλοιπα που δεν έχουν αναληφθεί όσον αφορά τις επείγουσες ενισχύσεις και τη βοήθεια για την υποδοχή των προσφύγων και των επαναπατριζόμενων, συνολικού ποσού 3 415 000 Ecu-
ότι, η απόφαση αυτή, που έληξε στις 30 Ιουνίου 1991, προβλέπει ότι, κατά τη λήξη της ισχύος της, οι πιστώσεις αυτές που δεν έχουν αναληφθεί επιστρέφονται στο ενεργητικό του Ταμείου προκειμένου να χρηματοδοτηθούν άλλα σχέδια εντός του πεδίου εφαρμογής της οικονομικής και τεχνικής συνεργασίας, εκτός αντίθετης απόφασης του Συμβουλίου-
ότι δεν πρέπει να προβλεφθεί αντίθετη απόφαση του Συμβουλίου, λόγω των προγενέστερων συμφωνιών που συνήφθησαν κατά τις συζητήσεις του Συμβουλίου σχετικά με το έβδομο ΕΤΑ και ότι πρέπει, επομένως, να πραγματοποιηθούν οι επιστροφές αυτές στις τρεις ζώνες των ενδιαφερόμενων ΥΧΕ σύμφωνα με τις ίδιες αναλογίες με εκείνες που εφαρμόστηκαν τον Ιούνιο 1986 κατά την κατανομή του προγραμματιζόμενου ενεργητικού του έκτου ΕΤΑ-
ότι πρέπει να πραγματοποιηθούν στη συνέχεια οι συμπληρωματικές διαδικασίες προγραμματισμού, στο πλαίσιο των αρμόδιων αρχών των ενδιαφερόμενων ΥΧΕ, για τα πρόσθετα ποσά που τους διατίθενται με τον τρόπο αυτό- ότι ο προγραμματισμός αυτός θα πρέπει, στο πλαίσιο καλής διαχείρισης, να γίνει κατά τρόπο συμπληρωματικό και ταυτόχρονα με τη δραστηριότητα του προγραμματισμού που πρέπει να αναληφθεί δυνάμει του έβδομου ΕΤΑ, κατ' εφαρμογή της νέας απόφασης σύνδεσης που εγκρίθηκε πρόσφατα από το Συμβούλιο,
ΑΠΟΦΑΣΙΖΕΙ:
Άρθρο 1
Στο πλαίσιο των κονδυλίων που προβλέπονται δυνάμει του έκτου ΕΤΑ για τα ΥΧΕ, οι πιστώσεις που δεν έχουν αναληφθεί από τα κονδύλια για τις επείγουσες ενισχύσεις και τη βοήθεια για την υποδοχή των προσφύγων και των επαναπατριζόμενων, μεταφέρονται για τη χρηματοδότηση σχεδίων και προγραμμάτων δράσεων που θα τεθούν σε εφαρμογή, υπό μορφή επιχορηγήσεων, σε καθεμία από τις τρεις ζώνες των ΥΧΕ, που εξαρτώνται αντίστοιχα από τις Κάτω Χώρες, τη Γαλλία και το Ηνωμένο Βασίλειο.
Οι πιστώσεις αυτές κατανέμονται ως εξής:
- βρετανικά ΥΧΕ 615 000 Ecu,
- γαλλικά ΥΧΕ 1 400 000 Ecu,
- ολλανδικά ΥΧΕ 1 400 000 Ecu.
Άρθρο 2
Ο κύριος διατάκτης του ΕΤΑ αναλαμβάνει να πραγματοποιήσει τις συμπληρωματικές διαδικασίες προγραμματισμού, στο πλαίσιο των αρμοδίων αρχών των ενδιαφερόμενων ΥΧΕ, κατά τρόπο συμπληρωματικό και ταυτόχρονα με τη δραστηριότητα προγραμματισμού που θα αναληφθεί δυνάμει του έβδομου ΕΤΑ.
Άρθρο 3
Η παρούσα απόφαση παράγει αποτελέσματα την επομένη ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων. Βρυξέλλες, 19 Ιουλίου 1991.

Labels: 10
2
19
5